b'\n_START_ARTICLE_\nClara Immerwahr\n_START_SECTION_\nMladost in izobrazba\n_START_PARAGRAPH_\nClara Immerwahr je bila najmlaj\xc5\xa1a h\xc4\x8di kemika Philippa Immerwahrja in njegove \xc5\xbeene Anne Krohn. Dru\xc5\xbeina je imela judovske korenine, a je Clara 1897 prestopila v kr\xc5\xa1\xc4\x8danstvo. \xc5\xa0tudirala je na Univerzi v Vroclavu in 1900 zagovarjala doktorsko disertacijo iz kemije z naslovom Beitr\xc3\xa4ge zur L\xc3\xb6slichkeitsbestimmung schwerl\xc3\xb6slicher Salze des Quecksilbers, Kupfers, Bleis, Cadmiums und Zinks (Prispevek k poznavanju topnosti te\xc5\xbeko topnih \xc5\xbeivosrebrovih, bakrovih, svin\xc4\x8devih, kadmijevih in cinkovih soli) pod mentorstvom Richarda Abegga. S podelitvijo naziva je postala prva doktorantka vroclavske univerze in za svoje delo prejela posebno pohvalo (magna cum laude).\n_START_SECTION_\nPoroka in delo\n_START_PARAGRAPH_\nClara se je 1901 poro\xc4\x8dila s kolegom Fritzem Habrom. Njene mo\xc5\xbenosti raziskovanja so bile omejene, saj je morala kot \xc5\xbeenska izpolnjevati dolo\xc4\x8dena dru\xc5\xbebena pri\xc4\x8dakovanja, zato se je dejavno vklju\xc4\x8dila v mo\xc5\xbeeve raziskave in prevajala njegova dela v angle\xc5\xa1\xc4\x8dino. 1902 se je paru rodil sin Hermann Haber (1902\xe2\x80\x931946), edini otrok v zakonu. Tedaj je Clara kon\xc4\x8dala lastne raziskave na Tehni\xc5\xa1ki visoki \xc5\xa1oli v Karlsruheju. Leta 1910 se je dru\xc5\xbeina preselila v berlinsko \xc4\x8detrt Dahlem._NEWLINE_Ob\xc5\xbealovanje nad svojo podrejeno vlogo je zaupala prijateljem:_NEWLINE_Vedno sem bila mnenja, da je vredno \xc5\xbeiveti le tedaj, \xc4\x8de posameznik lahko povsem izkoristi vse svoje sposobnosti in poskusi izkusiti kar najve\xc4\x8d, kar mu ponuja \xc5\xbeivljenje. Zaradi prav tega prepri\xc4\x8danja sem se - med drugim - tedaj odlo\xc4\x8dila poro\xc4\x8diti ... A \xc5\xbeivljenje, ki sem ga dobila, je bilo kratko ... in glavni vzrok temu je bilo Fritzevo nasilno postavljanje v ospredje, tako doma kot v zakonu, tako da je bila manj nepopustljiva in uveljavljajo\xc4\x8da se osebnost preprosto uni\xc4\x8dena._NEWLINE_Med prvo svetovno vojno je Haber postal zavzet podpornik nem\xc5\xa1ke vojske in je pomembno prispeval k razvoju kemi\xc4\x8dnega oro\xc5\xbeja (strupenih bojnih plinov). Vrh njegovih prizadevanj je bil nadzor nad prvo uporabo oro\xc5\xbeja za mno\xc5\xbei\xc4\x8dno uni\xc4\x8devanje v voja\xc5\xa1ki zgodovini, in sicer 22. aprila 1915 na Flamskem (Belgija).\n_START_SECTION_\nSmrt\n_START_PARAGRAPH_\nKmalu po mo\xc5\xbeevi vrnitvi s Flamske se je Clara, ki se kot pacifistka ni mogla sprijazniti, da njena dru\xc5\xbeina sodeluje v voja\xc5\xa1ki industriji, zjutraj na dan proslave zmage na vrtu svoje vile s Fritzevo pi\xc5\xa1tolo ustrelila v prsi. 2. maja je umrla v sinovem naro\xc4\x8dju, \xc5\xbee naslednje jutro pa je Fritz Haber od\xc5\xa1el na vzhodno fronto v Galicijo, da preizkusi plin nad Rusi. O Clarinem samomoru \xc4\x8dasopisi niso poro\xc4\x8dali, avtopsija pa najverjetneje ni bila izvedena, zato so njegove okoli\xc5\xa1\xc4\x8dine nejasne. O motivu zanj obstaja ve\xc4\x8d teorij. Na kraju njene smrti stoji skromno obele\xc5\xbeje._NEWLINE_Fritz Haber je kasneje pred nacisti prebegnil v \xc5\xa0vico in 1934 umrl v Baslu. Njegov pepel so pokopali na Hornlijskem pokopali\xc5\xa1\xc4\x8du, na sinovo \xc5\xbeeljo pa so 1937 v grob polo\xc5\xbeili tudi \xc5\xbearo s Clarinim pepelom. Sin Hermann Haber se je izselil v ZDA, kjer je 1946 storil samomor. Ludwig ("Lutz") Fritz Haber (1921\xe2\x80\x932004), sin Fritza Habra in druge \xc5\xbeene, Charlotte, je 1986 izdal knjigo o zgodovini bojnih plinov The Poisonous Cloud (Strupeni oblak).'